b"\n_START_ARTICLE_\nJoseph Mallord William Turner\n_START_SECTION_\nVida i carrera\n_START_PARAGRAPH_\nEl seu pare, William Turner, va ser un fabricant de perruques que despr\xc3\xa9s es va convertir en barber. La seva mare, Mary Marshall, una mestressa de casa, va anar perdent la seva estabilitat mental gradualment sent jove, potser a causa de la mort de la germana petita de Turner, el 1783. Ella va morir el 1804, reclosa en un psiqui\xc3\xa0tric._NEWLINE_Possiblement, aquesta situaci\xc3\xb3 va conduir que el jove Turner fos enviat el 1785 amb el seu oncle matern a Brentford, un petit poble a l'oest de Londres, a prop del riu T\xc3\xa0mesi. All\xc3\xa0, Turner va mostrar per primera vegada el seu inter\xc3\xa8s per la pintura. Un any despr\xc3\xa9s va assistir a l'escola a Margate, a Kent, a l'est de Londres, a l'\xc3\xa0rea de l'estuari del T\xc3\xa0mesi. En aquell moment va crear moltes pintures, que van ser exhibides a l'aparador de la botiga del seu pare. A Margate, el 16 d'abril de 2011, es va inaugurar la Turner Contemporary, museu i centre d'art modern, en un edifici dissenyat per l'arquitecte David Chipperfiled._NEWLINE_Turner va entrar a les escoles de la Royal Academy of Arts amb tan sols 14 anys. Va ser acceptat als 15, ja que, a difer\xc3\xa8ncia dels seus contemporanis, estava interessat a formar part d'aquesta. Al principi, va mostrar un entusiasta inter\xc3\xa8s per l'arquitectura, per\xc3\xb2 la seva activitat art\xc3\xadstica va ser estimulada per l'arquitecte Thomas Hardwick j\xc3\xbanior. Sir Joshua Reynolds, president de Royal Academy llavors, va admetre Turner orientant-lo definitivament al m\xc3\xb3n de l'art. Una aquarel\xc2\xb7la seva va ser acceptada per a l'exposici\xc3\xb3 estival de la Reial Acad\xc3\xa8mia el 1790, despr\xc3\xa9s de nom\xc3\xa9s un any d'estudi. El seu primer oli va ser exhibit el 1796. Durant la resta de la seva vida, va exposar regularment a l'Acad\xc3\xa8mia._NEWLINE_\xc3\x89s comunament conegut com el pintor de la llum, rebatejat no solament pels seus olis sin\xc3\xb3 tamb\xc3\xa9 com a aquarel\xc2\xb7lista, ja que se'l considera un dels fundadors de la pintura paisatg\xc3\xadstica anglesa a aquarel\xc2\xb7la._NEWLINE_Un dels seus quadres m\xc3\xa9s famosos \xc3\xa9s El Temerari remolcat a dic sec pintat el 1839, dipositat a la National Gallery de Londres. _NEWLINE_Turner va viatjar al voltant d'Europa, iniciant la seva travessia a Fran\xc3\xa7a i Su\xc3\xafssa el 1802, i va estudiar al Louvre de Par\xc3\xads, el mateix any. Tamb\xc3\xa9 va visitar Ven\xc3\xa8cia. Durant una visita a Lyme Regis, a Dorset, Anglaterra, va pintar una escena de tempesta, ara al museu de Cincinnati, Ohio._NEWLINE_Tal com envellia, Turner es va tornar m\xc3\xa9s exc\xc3\xa8ntric. Va tenir pocs amics, excepte el seu pare, que va conviure amb ell trenta anys, assistint-li eventualment en el seu estudi. El seu pare va morir el 1829, la qual cosa li va produir una profunda impressi\xc3\xb3, per la qual va entrar en depressi\xc3\xb3._NEWLINE_Va morir a la seva casa a Cheyne Walk, a Chelsea, Londres, el 19 de desembre de 1851. Segons els seus desigs, va ser enterrat a la catedral de Sant Pau (St. Paul's Cathedral), on descansa al costat de sir Joshua Reynolds. La seva \xc3\xbaltima exhibici\xc3\xb3 a la Reial Acad\xc3\xa8mia va ser el 1850.\n_START_SECTION_\nEstil\n_START_PARAGRAPH_\nEl talent de Turner va ser reconegut molt aviat, convertint-lo en un acad\xc3\xa8mic els 23 anys. Tal independ\xc3\xa8ncia econ\xc3\xb2mica li va permetre innovar de manera sorprenent, per a molts. D'acord amb la Hist\xc3\xb2ria il\xc2\xb7lustrada de l'art, de David Pipper, les seves \xc3\xbaltimes pintures van ser denominades puzzles fant\xc3\xa0stics. No obstant aix\xc3\xb2, Turner \xc3\xa9s reconegut com un geni: el cr\xc3\xadtic angl\xc3\xa8s John Ruskin va descriure Turner com l'artista que amb m\xc3\xa9s encert mesura les car\xc3\xadcies de la natura._NEWLINE_Turner \xc3\xa9s un pintor rom\xc3\xa0ntic interessat en la filosofia sublim; retrata el sorprenent poder de la natura sobre l'home. Focs, cat\xc3\xa0strofes, enfonsaments, fen\xc3\xb2mens naturals s\xc3\xb3n descrits pel pintor. En les seves teles, constata que la humanitat no \xc3\xa9s m\xc3\xa9s que un conjunt de peons de la natura. Com altres rom\xc3\xa0ntics, considera el paisatge natural com un reflex del seu humor. Turner va mostrar el poder violent del mar, com en Dawn after the Wreck (1840) o el Vaixell d'esclaus, 1840._NEWLINE_Els seus primers treballs, com ara Tintern Abbey (1795) o Ven\xc3\xa8cia: S. Giorgio Maggiore (1819), conserven les tradicions del paisatgisme angl\xc3\xa8s. Tanmateix, en Ann\xc3\xadbal travessant els Alps (1982), el seu \xc3\xa8mfasi en el poder destructor de la natura ja comen\xc3\xa7a a sorgir. Turner va perfeccionar la seva t\xc3\xa8cnica amb l'oli, generant un estil distintiu tamb\xc3\xa9 amb l'aquarel\xc2\xb7la de llums i canvis atmosf\xc3\xa8rics._NEWLINE_En els seus \xc3\xbaltims anys, va emprar cada vegada menys olis, i es va centrar en la llum pura, en els colors del reflex. Exemples d'aquest estil tard\xc3\xa0 s\xc3\xb3n visibles en Pluja, vapor i velocitat. El gran ferrocarril de l'Oest, pintat el 1844, en qu\xc3\xa8 els objectes s\xc3\xb3n dif\xc3\xadcilment recognoscibles._NEWLINE_Turner, conjuntament amb John Constable, va ser un estendard de la pintura anglesa als seus darrers anys, i va ser popular tamb\xc3\xa9 a Fran\xc3\xa7a. Els impressionistes van estudiar acuradament les seves t\xc3\xa8cniques, per dilucidar el poder de les seves teles. A l'era de l'art modern, fins i tot l\xe2\x80\x99art abstracte s'ha vist influ\xc3\xaft per ell._NEWLINE_S'ha suggerit que els alts nivells de cendra en l'atmosfera durant 1816, que van conduir a inusuals postes de sol durant l'esmentat per\xc3\xadode, van poder inspirar el treball de Turner.\n_START_SECTION_\nLlegat\n_START_PARAGRAPH_\nTurner va deixar una generosa fortuna que va desitjar que fos invertida per ajudar al que ell anomenava artistes erosionats. La col\xc2\xb7lecci\xc3\xb3 va ser llegada a la naci\xc3\xb3 brit\xc3\xa0nica, que va construir en la que fou la seva casa una galeria especial. Despr\xc3\xa9s de problemes governamentals, vint-i-dos anys despr\xc3\xa9s de la seva mort, la seva col\xc2\xb7lecci\xc3\xb3 va ser enviada a museus fora de Londres, i a causa d'aix\xc3\xb2 va comen\xc3\xa7ar a disgregar-se en contra dels desigs de Turner. El 1987, la major part de la col\xc2\xb7lecci\xc3\xb3 estava en la Clore Gallery, a la Tate Gallery, per\xc3\xb2 el seu disseny va ser fortament criticat._NEWLINE_Existeix un prestigi\xc3\xb3s premi anual, el Premi Turner, creat en el seu honor el 1984, que s'ha tornat controvertit, ja que promociona un art no connectat amb la t\xc3\xa8cnica de Turner. _NEWLINE_El 2005, el Temerari va ser escollit com el millor quadre angl\xc3\xa8s en una votaci\xc3\xb3 p\xc3\xbablica organitzada per la BBC. L'abril de 2006, Christie's va treure a subhasta un quadre amb una vista de Ven\xc3\xa8cia per 35,8 milions de d\xc3\xb2lars americans, marcant un nou r\xc3\xa8cord per a Turner. El comprador va ser un magnat de casino anomenat Stephen Wynn.\n_START_SECTION_\nTeatre i Cinema\n_START_PARAGRAPH_\nEl juny de 2011 s'estren\xc3\xa0, a l'Arcole Theatre de Londres, l'obra The Painter, basada en la biografia del pintor, de Rebecca Lenkiewicz, sota la direcci\xc3\xb3 de Mehmet Ergen._NEWLINE_A la darreria de 2014, s'estren\xc3\xa0 la pel\xc2\xb7l\xc3\xadcula Mr. Turner, del director angl\xc3\xa8s Mike Leigh. L'actor Timothy Spall va rebre el premi al millor actor en el Festival de Cannes de 2014, pel seu paper com a Turner."